De La Soul
Store norske leksikon,Kunst og estetikk,Musikk,Populærmusikk,Hiphop,Internasjonal hiphop
De La Soul er en amerikansk hiphopgruppe dannet i Amityville, Long Island, New York i 1987 av Posdnuos (f. Kelvin Mercer, 1969), Trugoy the Dove (f. David Jude Jolicoeur, 1968) og Maseo, alias P.A. Pasemaster Mase (f. Vincent Lamont Mason Jr, 1970).
Trioen ble oppdaget av Prince Paul fra Stetsasonic i 1988, og han skaffet dem platekontrakt med det da store rapselskapet Tommy Boy Records. Prince Paul produserte deres to første album og kan nesten regnes som et fjerde medlem. Debutalbumet 3 Feet High And Rising (1989) framsto med sine overraskende samplinger og oppfordring til positivitet som et klart alternativ til den fremadstormende subsjangeren gangsterrap. Albumet solgte bra i både USA og Europa, og «Me, Myself And I», «Say No Go», «Eye Know» og «The Magic Number» ble hits. Oppfølgeren De La Soul Is Dead (1991) ble også en kommersiell suksess, ledet frem av singelen «Ring, Ring, Ring».Etter å ha fått blandet kritikk for Buhloone Mind State (1993) og Stakes Is High (1996) startet De La Soul på trilogien Art Official Intelligence. Etter utgivelsene av Art Official Intelligence: Mosaic Thump (2000) og AOI: Bionix (2001) forlot imidlertid De La Soul den bebudede trilogien og ga ut The Grind Date (2004). Trioen gjorde comeback i 2016 med albumet and the Anonymous Nobody... Les mer i Store norske leksikon hiphop rap